**Член 2 – Данъци, попадащи в приложното поле на Конвенцията**

1. Тази Конвенция се прилага:

а) по отношение на следните данъци:

(i)  данъци върху доходите или печалбата;

(ii)  данъци върху печалбите от прехвърляне на имущество, наложени отделно от данъка върху доходите или печалбата;

(iii)  данъци върху нетната стойност на имуществото,

наложени от името на страна; и

б) по отношение на следните данъци:

(i)  данъци върху доходите, печалбата, печалбите от прехвърляне на имущество или нетната стойност на имуществото, които са наложени от името на политически подразделения или местните органи на власт на страна;

(ii)  вноски за задължително социално осигуряване, дължими на правителството или на социалноосигурителни институции, установени съгласно публичното право; и

(iii)  данъци в други категории, с изключение на мита, наложени от името на страна, а именно:

А.  данъци върху наследства или дарения;

Б.  данъци върху недвижимо имущество;

В.  общи данъци върху потреблението, като данък върху добавената стойност или данъци върху продажбите;

Г.  специфични данъци върху стоки и услуги като акцизи;

Д.  данъци върху използването или собствеността на моторни превозни средства;

Е.  данъци върху използването или собствеността на движимо имущество, различно от моторни превозни средства;

Ж. всякакви други данъци;

(iv)  данъци в категориите, посочени в подточка (iii) по-горе, които са наложени от името на политически подразделения или местни органи на страна.

2.  Съществуващите данъци, спрямо които се прилага Конвенцията, са изброени в Приложение A в категориите, посочени в алинея 1.

3.  Страните уведомяват Генералния секретар на Съвета на Европа или Генералния секретар на ОИСР (оттук нататък наричани „Депозитари“) за всяка промяна, която трябва да бъде извършена в Приложение A в резултат от изменение в списъка, посочен в алинея 2. Такова изменение влиза в сила на първия ден от месеца, следващ изтичането на период от три месеца след датата, на която Депозитарят получи уведомлението.

4.  Конвенцията се прилага също така – от момента на приемането им – спрямо всякакви идентични или подобни по същество данъци, които са наложени в договаряща държава след влизането в сила на Конвенцията по отношение на тази страна, в допълнение към или вместо съществуващите данъци, изброени в Приложение A. В този случай съответната страна уведомява един от Депозитарите за приемането на въпросния данък.